# Guirionéeu ag er Religion/Chapistr 39

| ◄ Dangerus-é eid er salvedigueah bout pinhuiq. | Péh quer stang-é el laironci. | Red-e reparein er gueu hun nès groeit, andur en hani e hrér d’emb, ha penaus.  ► |
Er ré pinhuiq ha puissant ag er bed e lar ol penaus ne hrant gueu doh hanni. Er bobl hag er ré beur hum gaërra hag hum zigaré ehué. Er ré pinhuiq e lar penaus, é misq er bobl el lod muihan é zou lairon : hag er ré-men e zalh de larèt penaus el lairon vrassan e zou é misq er ré puissant ha pinhuiq : de bep-unan é sontéal é gousciance. Eid hanàouèt er huirioné, ni e ya d’examinein ha de sellèt doh buhé en eil hag éguilé.
Péguement a dud e sàu ou fèn hag hum grèd dibéh rac ne hanàuér quet ou zroïeu, rac ne gredér quet ou larèt dehai én ou deutegad ! Hennéh e dremein hinihue eid un dén a fæçon, hag e zou dirac Doué ul lair bras. Eit cuhein é fal vuhé ean-memb er hetan e huche ar el lair hag e demal laironci d’er réral. Un dén puissant quentéh èl ma ta dehou lacat é chonge de gresquein é dreu, ean e grèd é ma mad tout eit-hou ; ma ne guemér quet dré nerh danné ha droèdeu er réral, ean ou zennou dré finès ha dré chican. Ne laquér quet perpet d’er marhue er peur queih Naboth, mæs lemel e hrér é huiniég guet-hou. Ne gredér quet liès hum glêm na goulen justice ; rac un eutru e zeli bout avocad ha tad é veiterion ; mæs er péh e houlen a nehou guet-hai, hàg ean e zou perpet just ? Hàg ean hum chervige ag é rang hag ag é vadeu eid ou dihuen hag ou secour ? Er ré vras ag er bed hàg ind hum chervige ag ou rang eit soulagein er bobl én é beuranté ? Tud pinhuiq, tud puissant ag er bed, péh ur gont hou pou-hui de rantein ag er fæçon ma tastumet hou madeu, ag er sourci rai berhuéh e hoès de houlen hou troèdeu, ag er chervige hou pou groeit ag er péh e hoès.
Justice vad e zou deliet d’en ol ; mæs penaus en hi rantér d’er ré e zou hemb dibuen ? Er balance e bouis attàu muyoh doh en tu ma vé en argand.
En dud puissant péré e hoasq er réral, er ré pinhuiq péré ne chongeant nameit dastum a glei hag a zéheu e zou punitioneu a berh Doué. É mant èl guialenneu a béré un Doué ol-buissant hum chervige eit scoein é bobl hag é sænt ; mæs er guialenneu-zé e vou taulet én tan goudé m’ou devou cherviget de vangeance un Doué.
II. Er bobl hag er beurerion hum zigaré ag ou laironci dré m’ou dès dobér. Ne vehé gùel dehai larèt reih penaus é ma ou farès hag ou dibaucheu e zou caus ? Hemb armerh tra erbet eid en amzér de zonnèt, ind e zispign guhavé én ur suhun er péh e vehé treu erhoalh eid ou mâguein ur mis. Parressus, quêrh de gavouèt er vêlionen, disq guet-hi labourat. En hani e houér impléein en amzér e hounit perpet treu erhoalh eit bihuein. Pihue-benac ne ven quet labourat, e lar sant Paul, ne vérit quet daibrein.
Péguement a dud, é sigur mé mant peur, ne vihuant nameit é laireah a bep tu ; ne vâgant ou fameil hag ou lonnèd nameit diar goust er réral ! Péguement a hounidision, a serviterion, a artisantèd péré ne labourant nameit a pe vé ou mæstr doh ou sellèt, péré e guh guet finès ardeu ou farræs, ha péré e hra hanàouèt ou fal volanté dré labour hantér-hroeit.
Hinibue é huélér er péh en dès laret gùéharal er profæt, penaus é ma goleit en doar a laironci hag a drompereah. Unan en devehé méh é laireah ar en henteu pras, n’en dès chet méh doh er gobér dré guh. Fraudein e hrér én ur partage, quemér e hrér rai a argand ar ur huerh, gùêrhein e hrér lonnèd siet hemb dizolein ou defauteu, rein e hrér musul bihan.
Gùélèt e hrér tadeu é hobér gueu doh ou bugalé, é tispign hemb ræson vad er péh e zou necesæer d’ou bihuance ha d’ou dobérieu requis a hendaral ; bugalé é laireah ou zud eit roulat d’en darerapredeu saffarus ; mistr cruel é refus ou deuéhieu hag ou mâgadur necessær d’ou gounidision, d’ou serviterion péré e gargant a labourieu ; serviterion doh hum baiein revé ou fantasi é sigur n’ou dès chet gobr erhoalh, deustou ma n’ou dès chet bihan ; tuchentil é houlen droèdeu paiet dihue huéh, rac n’ou dès chet reit qùittance. Oh ! guet a ineaneu en dès hum gollet dré er garanté disordr doh en danné, dré el laironci !
1° Me zougeou drest peb tra el laironci. M’hum acqùittou ag en ol devérieu a me stad gùellan ma hellein, hag ém ol affærieu guet me nessan me vou dret, léal ha just. — Men Doué, plantet dôn ém halon er garanté doh er justice, ha groeit m’em bou eun a hobér bras pé bihan gueu doh me nessan.